
Latvijas Republika
Jelgavas valstspilsētas pašvaldība 

Reģ.Nr. 40900039904, Lielā iela 11, Jelgava, LV-3001, tālrunis: 63005531, 63005538, e-pasts: pasts@jelgava.lv

Ieinteresētajiem piegādātājiem
Iepirkuma komisija izskatīja no ieinteresētā piegādātāja 01,07.2026. Elektroniskajā iepirkumu sistēmā saņemto jautājumu par atklāta konkursa “Automātiskās ugunsgrēka atklāšanas un trauksmes signalizācijas sistēmas un balss ugunsgrēka izziņošanas sistēmas tehniskā apkope Jelgavas izglītības pārvaldei un pašvaldības izglītības iestādēm”, identifikācijas Nr. JVP 2026/68/AK, prasībām un sniedz šādas atbildes:
1. Jautājums:
Par apkalpojamo iekārtu apjomu - Nolikuma 2.1. punktā kā iepirkuma priekšmets ir norādīta automātiskās ugunsgrēka atklāšanas un trauksmes signalizācijas sistēmas un balss ugunsgrēka izziņošanas sistēmas tehniskā apkope. Taču Nolikuma 3. pielikuma ("Tehniskais piedāvājums") G ailē ir norādīti arī evakuācijas gaismekļi/zīmes, dūmu izvades lūkas, kā arī elektromagnētisko durvju sprūdi un elektromagnēti.
a)     Vai arī šīs pozīcijas ir nepieciešams apkalpot?
b)     Ja jā, vai arī tām ir noteikts apkopes biežums 4 reizes gadā, un kāds ir veicamo darbu apjoms katrā reizē?

ATBILDE:
Pasūtītājs paskaidro, ka iepirkuma priekšmets ir automātiskās ugunsgrēka atklāšanas un trauksmes signalizācijas sistēmas un balss ugunsgrēka izziņošanas sistēmas tehniskā apkope.
Nolikuma 3. pielikumā “Tehniskais piedāvājums” norādītā informācija par objektos esošajām iekārtām un elementiem ir sniegta, lai pretendenti varētu izvērtēt objektos esošo sistēmu apjomu, tehnisko specifiku un ar pakalpojuma nodrošināšanu saistītās izmaksas.
Tehniskās apkopes ietvaros Izpildītājam jāveic UATS, BUIS un šo sistēmu sastāvā esošo iekārtu un ierīču pārbaude, tehniskā un profilaktiskā apkope, dokumentācijas aizpildīšana, defektu konstatēšana un defektācijas aktu sagatavošana.
Pasūtītājs papildus paskaidro, ka tehniskās apkopes ietvaros pārbaudāmas arī ar UATS un BUIS darbību funkcionāli saistītās vadības ķēdes, signāli un izpildmehānismi tādā apjomā, kāds nepieciešams UATS un BUIS darbspējas un savstarpējās darbības pārbaudei. Tas attiecas arī uz elektromagnētiskajiem durvju sprūdiem, elektromagnētiem, dūmu izvades vadības elementiem, avārijas izeju atvēršanās funkciju, ventilācijas atslēgšanas funkciju, trauksmes signāla pārraidi un citiem sistēmu vadītiem elementiem, ja tie konkrētajā objektā ir pieslēgti UATS/BUIS vai ir šo sistēmu darbības ķēdes sastāvdaļa.
Vienlaikus Pasūtītājs norāda, ka atsevišķu evakuācijas apgaismojuma sistēmu, evakuācijas zīmju vai citu ārpus UATS/BUIS esošu sistēmu pilna tehniskā apkope nav šī iepirkuma priekšmets, ja attiecīgais elements nav UATS/BUIS sastāvā vai nav funkcionāli saistīts ar UATS/BUIS darbību.
Tehniskās apkopes darbu biežums un minimālais veicamo darbu apjoms ir noteikts tehniskajā specifikācijā un tās pielikumos. UATS/BUIS sistēmām un ar tām funkcionāli saistītajām vadības ķēdēm, signāliem un izpildmehānismiem piemērojams tehniskajā specifikācijā noteiktais pārbaudes un apkopes biežums.
Ja tehniskās apkopes laikā tiek konstatēts bojājums, neatbilstība vai nepieciešamība veikt remontdarbus, iekārtu nomaiņu, sistēmas papildināšanu vai pārbūvi, Izpildītājs sagatavo defektācijas aktu un, ja nepieciešams, tāmi. Šādi darbi nav iekļauti tehniskās apkopes cenā un tiek veikti tikai pēc Pasūtītāja vai Iestādes atsevišķa rakstiska akcepta.
Ņemot vērā minēto, grozījumi iepirkuma dokumentācijā netiek veikti!

2. Jautājums:
Par darbu izpildes laiku - lūdzam precīzāk definēt objektu pieejamību. Vai visas plānotās tehniskās apkopes darbus būs iespējams un ļauts veikt darba dienās normālā darba laikā, iepriekš saskaņojot darbu izpildes laiku ar konkrētās iestādes atbildīgo personu?

ATBILDE:

Plānotās tehniskās apkopes darbi veicami darba dienās, normālā darba laikā, iepriekš saskaņojot darbu veikšanas laiku ar attiecīgās iestādes atbildīgo personu.
Darbi objektos organizējami tā, lai pēc iespējas netraucētu iestāžu darbu, mācību procesu, izglītojamo uzturēšanos iestādēs, pasākumus un citu iestāžu ikdienas darbību.
Vienlaikus Pasūtītājs vērš uzmanību, ka izglītības iestādēs atsevišķos periodos var būt noteikti iekšējās darba organizācijas ierobežojumi: pasākumi, eksāmeni, nometnes, remontdarbi vai citi apstākļi, kuru dēļ konkrētais darbu veikšanas laiks būs iepriekš jāsaskaņo ar attiecīgās iestādes atbildīgo personu.
Ārpuskārtas izsaukumu un avārijas situāciju gadījumos piemērojami tehniskajā specifikācijā noteiktie reaģēšanas termiņi.
Papildu grozījumi iepirkuma dokumentācijā netiek veikti.

3. Jautājums:
Par darbu veikšanu augstumā un pacēlāju nepieciešamību - lūdzam sniegt informāciju par objektu tehnisko specifiku saistībā ar darbiem augstumā.
a)     Vai objektos ir vietas, kur detektori atrodas augstumā virs 5 metriem, vai telpas, kuru fiziskai sasniegšanai apkopes veikšanai ir obligāti nepieciešams pacēlājs?
b)     Ja šādas vietas ir, lūdzam norādīt konkrētas adreses un aptuveno apjomu, lai pretendenti varētu korekti aprēķināt pacēlāja nomas izmaksas.
c)     Lūdzam informēt (balstoties uz Pasūtītāja rīcībā esošo informāciju par līdzšinējo sistēmu uzturēšanu), vai un cik bieži apkopes darbiem šajos objektos vēsturiski ir tikuši izmantoti pacēlāji?

ATBILDE:
Pasūtītāja rīcībā esošā informācija par objektos esošajām sistēmām, iekārtām un to apjomu ir norādīta nolikuma 3. pielikumā “Tehniskais piedāvājums”.
Pakalpojums būs sniedzams izglītības iestāžu ēkās, kurās telpu augstums, sistēmu izvietojums un tehniskie risinājumi var atšķirties. Tāpēc pretendentam, sagatavojot piedāvājumu, jāņem vērā objektu specifika un jāparedz visi resursi, kas nepieciešami pilnīgai, kvalitatīvai un drošai tehniskās apkopes darbu veikšanai.
Pasūtītāja rīcībā nav apkopota detalizēta informācija par katru vietu, kur detektori vai citas sistēmu ierīces atrodas augstumā virs 5 metriem, kā arī nav apkopota informācija par pacēlāju izmantošanas biežumu katrā objektā.
Tehniskās apkopes darbu izpildei nepieciešamais personāls, aprīkojums, palīglīdzekļi, darba aizsardzības līdzekļi, transports un citi resursi jānodrošina Izpildītājam. Ja konkrētā objektā sistēmas ierīces vai pārbaudāmie elementi atrodas augstumā un darbu droša veikšana nav iespējama bez atbilstošiem palīglīdzekļiem vai aprīkojuma, Izpildītājam jānodrošina darbu veikšana drošā veidā un atbilstoši normatīvo aktu prasībām.
Ja pretendentam piedāvājuma sagatavošanai nepieciešama konkrēta objekta apsekošana, pretendents var savlaicīgi vērsties pie Jelgavas izglītības pārvaldes galvenā speciālista būvniecības un ēku apsaimniekošanas jautājumos: arturs.strods@izglitiba.jelgava.lv, tālrunis: 63012491, un, saskaņojot laikus, vienoties par objekta apskati. 
Ņemot vērā minēto, grozījumi iepirkuma dokumentācijā netiek veikti.

4. Jautājums:
 Par Finanšu piedāvājuma 2. pozīcijas aizpildīšanu - Nolikuma 1. pielikuma ("Finanšu piedāvājums") 2. pozīcijai "Maksimālā darba samaksas stundas likme par remontu veikšanu (EUR/h)" ir pievienota zemsvītras atsauce: "Stundas likmē nav jāiekļauj virsizdevumi un peļņa". Vienlaikus Līguma projekta sadaļā "Līguma priekšmets un darbības laiks" norādīts, ka remontdarbi tiek veikti, pamatojoties uz Izpildītāja iesniegtu tāmi. Lūdzam skaidrot šīs atsauces interpretāciju un praktisko piemērošanu iepsējamo remontdarbu kontekstā.
 
ATBILDE:
Finanšu piedāvājuma 2. pozīcijā norādāmā maksimālā darba samaksas stundas likme par remontdarbu veikšanu ir paredzēta gadījumiem, kad tehniskās apkopes laikā tiek konstatēta remontdarbu nepieciešamība un Izpildītājs sagatavo tāmi.
Šī likme nepieciešama, lai Pasūtītājs varētu izvērtēt iesniegtās tāmes un pārliecināties par izmaksu pamatotību. Vienlaikus norādītā stundas likme pati par sevi nenozīmē, ka Pasūtītājam ir pienākums pasūtīt remontdarbus pie Izpildītāja vai ka remontdarbi šī līguma ietvaros tiks veikti automātiski.
Remontdarbi, bojājumu novēršana, iekārtu nomaiņa, sistēmu papildināšana vai pārbūve tiek veikta tikai pēc Pasūtītāja vai Iestādes atsevišķa rakstiska akcepta, pamatojoties uz Izpildītāja iesniegtu tāmi un ievērojot iepirkuma dokumentācijā noteikto kārtību.
Līdz ar to 2. pielikumā (Finanšu piedāvājumā) norādāma maksimālā speciālista darba samaksas stundas likme, savukārt konkrēta remontdarbu tāme katrā gadījumā tiks vērtēta atsevišķi, ņemot vērā nepieciešamo darbu apjomu, materiālus, rezerves daļas, darbu sarežģītību un attiecīgās Iestādes pieejamo finansējumu. Izpildītāja iesniegtā tāme pati par sevi nerada Pasūtītājam pienākumu to akceptēt.
Papildu grozījumi iepirkuma dokumentācijā netiek veikti.

